**Správa o výchovno-vzdelávacej činnosti, jej výsledkoch a podmienkach školy za školský rok 2018/2019**

1. **Základné identifikačné údaje o škole**:
2. **Názov školy**: Spojená škola
3. **Organizačné zložky**: Špeciálna základná škola, J. M. Hurbana 36, Žilina

Moyzesova 25, Žilina – elokované pracovisko

 Základná škola s materskou školou pri zdravotníckom zariadení, V. Spanyola 43,

 Žilina

1. **Súčasti školy**: Školský klub detí, J. M. Hurbana 36, Žilina

 Školský klub detí, V. Spanyola 43, Žilina

1. **Adresa školy**: J. M. Hurbana 36, Žilina
2. **Telefónne čísla**: 041/562 33 38, 0 911 998 002 – J. M. Hurbana 36, Žilina
3. 041/700 35 90 – Moyzesova 25, Žilina ( elokované pracovisko)
4. 041/511 08 84 – ZŠ s MŠ pri z. z., V. Spanyola 43, Žilina
5. Mená vedúcich zamestnancov školy:

Mgr. Helena Brežná – riaditeľka školy, kontakt 0915 818 256

Mgr. Iveta Janíková – zástupkyňa riaditeľky pre obidve organizačné zložky, kontakt

 0910 974 914

1. **Údaje o rade školy:**

Radu školy tvorí 7 členov: 2 rodičia, 2 pedagogickí zamestnanci, 1 nepedagogický zamestnanec, 2 zástupcovia zriaďovateľa. Činnosť rady školy sa riadila vypracovaným a schváleným plánom práce na daný kalendárny rok.

**b) Údaje o počte žiakov školy:**

Organizačnú zložku ŠZŠ v školskom roku 2018/2019 navštevovalo spolu 48 žiakov. Počet žiakov sa počas školského roka menil. Školský rok sa začal so 44 žiakmi. V decembri   bola prijatá jedna žiačka do 7. ročníka variantu A, vo februári jeden žiak do 5. ročníka variantu A, v apríli dve žiačky, jedna do 1. ročníka variant A, druhá do 8. ročníka variant A. Školský rok ukončilo 48 žiakov. Žiaci boli vzdelávaní v 5 triedach. I. trieda variant C - 5 žiakov, 2. roč. variant B – 1 žiak, prípravný roč. variant A – 2 žiaci, spolu 8 žiakov, II. trieda: prípravný ročník – 2 žiaci, 1. roč. variant A – 7 žiakov, spolu 9 žiakov, III. trieda: 3. roč. variant A - 2 žiaci, 5. roč. variant A - 5 žiakov, 5. roč. variant B – 1 žiak, 7. roč. variant A – 1 žiak, spolu 9 žiakov, IV. trieda: 6. roč. variant A – 4 žiaci, 8. roč. variant A – 8 žiakov, spolu 12 žiakov, V. trieda: 7. roč. variant A – 2 žiaci, 9. roč. variant A – 6 žiakov, 10. roč. variant B – 2 žiaci, spolu 10 žiakov.

Pri ŠZŠ bolo jedno oddelenie ŠKD s počtom 10 detí . Stav žiakov sa v priebehu školského roka menil. Zákonní zástupcovia dvoch žiakov požiadali o ukončenie dochádzky do ŠKD. Jednému dochádzajúcemu žiakovi z okolia nevyhovoval čas odchodov autobusov a jedna žiačka ukončila návštevu ŠKD pre zdravotné problémy. Ku koncu školského roka malo oddelenie ŠKD 8 žiakov.

V organizačnej zložke ZŠ s MŠ pri zdravotníckom zariadení bolo v ZŠ počas školského roka zaškolených spolu 532 žiakov 1. až 9. ročníka. Z tohto počtu bolo 37 žiakov 1. ročníka a 45 žiakov 9. ročníka. Denný priemer bol 9 žiakov. V jednej triede MŠ bolo zapísaných spolu 313 detí. Denný priemer bol 6 detí. V jednom oddelení ŠKD pri ZŠ s MŠ bolo zapísaných 577 žiakov , z toho 60 stredoškolákov. Denný priemer bol 13 žiakov.

1. **Údaje o počte zapísaných žiakov 1. ročníka, údaje o počtoch a úspešnosti žiakov na prijímacích skúškach a ich nasledovnom prijatí na štúdium:**

Do 1. ročníka variantu A ŠZŠ bolo prijatých 7 žiakov. 9. ročník A variant   navštevovalo 6 žiakov, 10. ročník B variant 2 žiaci, 10. ročník C variant 1 žiak. Z tohto počtu bola jedna žiačka prijatá do SŠi Žilina, Fatranská do učebného odboru cukrár . Do SŠ Kysucké Nové Mesto boli prijatí piati žiaci – jedna žiačka 10. ročníka B variant do učebného odboru cukrár a štyria žiaci do učebného odboru gastronomické služby. Do SŠi Žilina, Fatranská organizačnej zložky PŠ boli prijatí dvaja žiaci - žiak 10. ročníka B variant a žiak 10. ročníka C variant. Jedna žiačka 9. ročníka variant A ukončila povinnú školskú dochádzku a nemala záujem pokračovať v ďalšom vzdelávaní.

1. **Údaje o počte zapísaných žiakov na stredné školy:**

Do 1. ročníka OU bolo prijatých spolu 5 žiakov variant A, 1 žiačka 10.ročníka variant B, do praktickej školy 2 žiaci – 1 žiak 10. ročníka variant B, 1 žiak 10. ročníka variant C.

Jedna žiačka ukončila povinnú školskú dochádzku v 9. ročníku a odmietla pokračovať vo vzdelávaní v OU.

1. **Údaje o výsledkoch hodnotenia a klasifikácie žiakov:**

V organizačnej zložke ŠZŠ boli okrem jednej žiačky klasifikovaní a hodnotení všetci žiaci. V organizačnej zložke ZŠ s MŠ pri z. z. sa žiaci klasifikovali väčšinou motivačne. Niektorým dlhodobo chorým žiakom boli , pre potreby celkovej klasifikácie, zaslané známky do ich kmeňových škôl.

1. **Uplatňovanie učebných osnov:**

Žiaci prípravného ročníka, 1.,2.,3.,4. ročníka prvého stupňa 5., 6.,7.,8. ročníka druhého stupňa oboch organizačných zložiek boli vzdelávaní v súlade s inovovanými štátnymi vzdelávacími programami a vypracovanými školskými vzdelávacími programami. Žiaci 9. a 10. ročníka boli vzdelávaní v súlade so štátnymi vzdelávacími programami a vypracovanými školskými vzdelávacími programami. Predprimárne vzdelávanie detí v MŠ pri zdravotníckom zariadení sa realizovalo v súlade so štátnym vzdelávacím programom pre detí choré a zdravotne oslabené a vypracovaným školským vzdelávacím programom pre detí choré a zdravotne oslabené.

1. **Údaje o počte zamestnancov a plnení kvalifikačného predpokladu pedagogických zamestnancov školy:**

V oboch organizačných zložkách školy pracovalo spolu 12 pedagogických zamestnancov: 6 učiteľov, 1 učiteľka MŠ + ŠKD pri ZŠ s MŠ v z. z. s úväzkom 1,0, vychovávateľka ŠKD pri ŠZŠ ( 0,67) + asistent učiteľa (0,33) s celkovým  úväzkom 1,0; 2 asistentky s celkovým úväzkom 1,0, riaditeľka školy, zástupkyňa riaditeľky školy. Vychovávateľka navštevovala prvý rok doplňujúce štúdium špeciálnej pedagogiky, jedna učiteľka ukončí štúdium špeciálnej pedagogiky v októbri 2019 . Ostatní pedagogickí zamestnanci sú kvalifikovaní. Z celkového počtu zamestnancov majú šiesti I. atestáciu.

V škole pracovalo 5 nepedagogických zamestnancov: 1 ekonómka, 2 upratovačky a školníčky s celkovým úväzkom 1,33 a údržbár + kurič s  úväzkom 0,93.

1. **Údaje o ďalšom vzdelávaní pedagogických zamestnancov:**

V  školskom roku 2018/2019 sa pedagogickí zamestnanci riadili schváleným plánom kontinuálneho vzdelávania, ktorý bol vypracovaný v súlade s ich záujmami a zároveň aj  potrebami školy. Dvaja pedagogickí zamestnanci navštevovali štúdium špeciálnej pedagogiky. Jedna učiteľka ukončí štúdium v októbri 2019, asistentka učiteľa bude pokračovať v štúdiu aj v budúcom školskom roku. PZ, ktorí sa prihlásili na vzdelávanie cez MPC neboli v priebehu školského roka na vzdelávanie pozvaní.

1. **Údaje o aktivitách a prezentácii školy na verejnosti:**

Prezentovanie školy sme zabezpečovali najmä prostredníctvom webového sídla , ktoré sme počas školského roka aktualizovali. Z podujatí , ktoré organizovala naša škola alebo okolité ŠZŠ je nielen slovný komentár, ale aj foto album.

V školskom roku 2018/2019 naša škola zorganizovala pre okolité ŠZŠ tieto tri podujatia:

* Lukostrelecký deň – tento netradičný šport vzbudil u žiakov veľký záujem. Počas podujatia žiaci strieľali s lukom na rôzne terče a hrali stolný tenis.
* Dielne zručnosti – boli zamerané na prácu s rôznym drobným materiálom. Zúčastnení žiaci vyrábali adventný kalendár a  magnetku s vianočnou tematikou ako darček pre mamičku.
* Môj priateľ počítač – podujatie bolo venované prevencii šikanovania pod názvom „ Povedzme šikane NIE – Usmiata škola“.

 Na uvedených podujatiach sa zúčastnilo 6 až 7 škôl. Pre záujem zo strany zúčastnených škôl chceme v podujatiach pokračovať aj v budúcom školskom roku.

Účasť našich žiakov na podujatiach iných škôl:

* Zdobený medovník – tradičné zdobenie medovníkov v SŠ Čadca bolo zamerané na udržiavanie ľudových a vianočných tradícií.
* Gombičkovanie – tvorivé dielne   v SŠI Sv. Jozefa Turzovka zamerané na výrobu obrázkov z gombičiek.
* Hviezdoslavov Kubín a Bytčiansky slávik – prehliadka recitácie a spevu v SŠI Bytča, ktoré prispieva aj k rozvoju čitateľskej gramotnosti.
* Deň dopravnej výchovy pod názvom Cestou necestou v ŠZŠ Turzovka , Stred - aktivity boli zamerané na bezpečnosť účastníkov  cestnej premávky.
* Kysucký jarmok hier v ŠZŠ s MŠ v Kysuckom Novom Meste – hry na rozvoj pozornosti a pohybových schopností žiakov.
* Športové hry pre žiakov ŠZŠ –boli zamerané na beh, hod, skok do diaľky pre jednotlivé kategórie žiakov. Tento rok ich organizovala ŠZŠ a ŠMŠ Žilina, Vojtaššáka 13.V budúcom školskom roku bude ŠH organizovať naša škola.
* Slnko v duši – výstava prác špeciálnych základných škôl, organizovaná Okresným úradom v Žiline.

.

Na spestrenie výchovno-vzdelávacieho procesu sme v škole uskutočnili viaceré aktivity , ktoré boli zamerané na zdravú výživu a prevenciu obezity. Boli to

napr. Zdravie a  výživa – prevencia obezity, Svetový deň zdravia, Svetový deň

výživy, Svetový deň mlieka, Medzinárodný deň mlieka. Uskutočnili sa formou

besedy, prezentácie a ochutnávky mliečnych produktov. V septembri sme sa zapojili aj do Európskeho týždňa športu. Žiaci cvičili so športovými potrebami, ktoré sme dostali zadarmo od Special Olympics Slovakia. V spolupráci s nimi sa žiaci I. stupňa zúčastnili podujatia Media Day projekt Mladí športovci, ktoré sa uskutočnilo v októbri 2018 a pre nepriaznivé počasie sa  realizovalo sa v  telocvični ZŠ Teplička nad Váhom.

Výchovno-vzdelávací proces sme realizovali aj v Krajskej knižnici v Žiline podujatiami ako Týždeň slovenských knižníc, Medzinárodný deň školských knižníc. Žiaci sa oboznámili so systémom vypožičiavania kníh, učili sa orientovať v knižnici a ako sa v  nej správať. V  rámci Medzinárodného týždňa

školských knižníc bola zamestnankyňa KK medzi žiakmi I. stupňa. Oboznámila ich s knihou Lentilka pre dedka Edka. Žiaci mali krásny zážitok.

Preventívne aktivity zamerané na sociálno-patologické javy a drogy sme realizovali v priebehu celého školského roka formou besied a prezentácii. Boli to aktivity ako Prevencia sociálno-patologických javov – šikanovanie, kriminalita, Čo hovorí zákon o užívaní drog, Svetový deň prevencie HIV, Prevencia šikany. Zúčastnili sme sa aj podujatia Dni nádeje, ktoré sa realizovalo formou besedy v KK Žilina. Pod vedením nadácie Slovensko bez drog sme uskutočnili besedu pod názvom Pravda o drogách. Preventívne vplývame na žiakov aj aktivitou Nenič svoje múdre telo - Svetový deň bez tabaku.

Realizovali sme aj aktivity zamerané na ochranu človeka a prírody. Medzi ne patrí Deň vody – zameraný na šetrenie pitnou vodou. Najväčšou aktivitou bol Deň Zeme zrealizovaný aj s pomocou ŠOP vo Varíne. Interaktívne podujatie bolo zamerané na les a život v ňom. Tento deň sme si pripomenuli aj upratovaním okolia budov školy, kde učitelia pracovali spoločne so žiakmi. Témy s environmentálnou tematikou – separácia odpadu, šetrenie elektrickou energiou neboli zakomponované iba do výchovno-vzdelávacieho procesu, ale každodenným príkladom sme prispievali k potrebe riešiť danú problematiku a stáť sa jej súčasťou. Organizačná zložka ZŠ s  MŠ pri zdravotníckom zariadení sa prezentovala výtvarnými prácami, dekoratívnymi výrobkami z  netradičných materiálov. Výrobky boli využité na skrášlenie areálu detského oddelenia Nemocnice a polikliniky formou násteniek. Žiaci chorí a  zdravotne oslabení vyrábali drobné darčeky, pozdravy na Vianoce a  Veľkú noc. V  rámci Medzinárodného mesiaca školských knižníc sa aj v tomto školskom roku zapojili do súťaže „ Záložka spája školy“.

1. **Údaje o projektoch školy:**

Aj v  školskom roku 2018/2019 sme využili grantovú dotáciu Mesta Žilina prostredníctvom OZ pri našej škole. Mgr. Janíková v spolupráci s Mgr. Puchoňovou vypracovali projekt pod názvom „Keď kreativita je cesta k uzdraveniu.“ Cieľom projektu bolo získať finančné prostriedky na nákup drobného materiálu a výtvarných potrieb pre výchovno-vzdelávací proces v ZŠ pri z. z. v celkovej sume 400,- € . OZ pri našej škole sa spolupodieľa na financovaní projektu v čiastke 120,- €.

1. **Údaje o výsledkoch inšpekčnej činnosti vykonanej Štátnou školskou inšpekciou v škole:**

V školskom roku 2018/2019 nebola vykonaná inšpekčná činnosť ani v jednej organizačnej zložke SŠ.

1. **Údaje o priestorových a materiálno-technických podmienkach školy:**

V organizačnej zložke ŠZŠ prebiehal výchovno-vzdelávací proces v dvoch budovách. V budove na Moyzesovej ulici sa vzdelávali žiaci I. stupňa variantu A, B a všetci žiaci variantu C. V budove školy je aj jedno oddelenie ŠKD pri ŠZŠ. Budova je vo vlastníctve štátu.

V budove školy na Hurbanovej ulici sa vzdelávali žiaci I. aj II. stupňa variantu A, druhého stupňa variantu B. Budova je vo vlastníctve štátu.

Ani jedna budova nemá telocvičňu, čo býva problémom v prípade nepriaznivého počasia. Na vyučovanie telesnej výchovy využívame triedy, cvičebňu. V prípade priaznivého počasia cvičia žiaci na školských dvoroch.

Organizačná zložka ZŠ s MŠ pri z. z. nemá vlastnú budovu. Na vzdelávanie žiakov chorých a zdravotne oslabených využíva priestory detského oddelenia Fakultnej nemocnice s poliklinikou v Žiline. Chodiaci žiaci využívajú na vzdelávanie multifunkčné miestnosti na detskom alebo ortopedickom oddelení. Tieto priestory sa využívajú aj na činnosť ŠKD pri ZŠ s MŠ pri z. z.

Vzdelávanie detí v MŠ sa realizuje individuálnou formou v izbách detí , vo vybudovanom Detskom kútiku na chodbe detského oddelenia alebo v multifunkčnej miestnosti na ortopedickom oddelení.

1. **Údaje o finančnom a hmotnom zabezpečení výchovno-vzdelávacej činnosti školy:**
2. **Dotácie zo štátneho rozpočtu:**

Mzdy 172 723,00 €

Odvody 63 370,00 €

Tovary a služby v členení:

Cestovné 150,00 €

Energie 4 268,00 €

Telefón, internet 1 049,00 €

Voda 763,00 €

Materiál 1 131,00 €

Údržba- dodávateľsky 2 241,00 €

Služby 677,00 €

Interiérové vybavenie 89,00 €

Výpočtová technika 1 376,00 €

Poistné 387,00 €

Dohody 2 477,00 €

Učebné pomôcky 768,00 € \_\_\_\_\_\_\_\_\_\_\_

251 469,00 €

1. **Príspevky na čiastočnú úhradu nákladov spojených s hmotným zabezpečením školy od rodičov:**

Príspevky od zákonných zástupcov na prevádzku ŠKD 24,50 €

1. **Finančné príspevky prijaté na vzdelávacie poukazy a spôsobe ich použitia v členení podľa financovaných aktivít:**

Finančné prostriedky použité na činnosť krúžku, materiálne zabezpečenie podujatia Lukostrelecký deň 275,00 €

1. **Finančné príspevky získané od rodičov a spôsob ich využitia:**

Finančné prostriedky boli použité na cestovné pre žiakov:

na Deň otvorených dverí SŠ Žilina, Fatranská ul.a SŠ Kysucké Nové Mesto

na nákup potravín na školské podujatia: Deň sv. Mikuláša, Deň mlieka, Deň matiek, MDD, nákup učebných pomôcok, plastové obaly na pomôcky 205,00 €

1. **Iné finančné prostriedky:**

**Občianske združenie** pri škole poskytlo finančné prostriedky na:

Učebné pomôcky ZŠ, MŠ 325,00 €

Učebné pomôcky ŠZŠ 132,63 €

Dielne zručnosti 34,79 €

Môj priateľ počítač 45,95 €

Materiál pre ZŠ s MŠ pri z. z. 53,74 €

Kreatívne pomôcky pre ZŠ s MŠ pri z. z. 200,00 €

MDŽ 25,07 €

 ----------------

 817,18 €

**Sponzorské dary spojenej škole:**

2 % z daní zamestnancov školy a rodinných príslušníkov za rok 2018 v hodnote 757, 00 €.

Ing. Adriana Klimašovská – 2% daní za rok 2018 v  hodnote 489,00 € . Uvedené čiastky boli pripísané na účet OZ prostredníctvom finančnej správy.

.

1. **Cieľ koncepčného zámeru rozvoja školy na príslušný školský rok a vyhodnotenie jeho plnenia:**

V školskom roku 2018/2019 sme sa zamerali na tieto hlavné oblasti:

**Oblasť priestorového vybavenia:**

V budove školy na Hurbanovej ulici bola vykonaná čiastočná rekonštrukcia kotolne. Dôvodom bol nepriaznivý stav vykurovacích zariadení. Uskutočnila sa výmena čerpadla a elektroniky na obsluhu kotlov, vymenilo sa posuvné zariadenie paliva, nastavili sa termostaty . Z hľadiska bezpečnosti prevádzky kotolne boli drevené dvere vymenené za bezpečnostné. Z dôvodu dosiahnutia potrebnej teploty boli namontované radiátory v niektorých miestnostiach budovy školy. V cvičnej kuchynke bola upchatá kanalizácia, z toho dôvodu sa realizovala jej rekonštrukcia. V budove školy na Moyzesovej ulici bol v kotolni vymenený expanzomat a zakúpený termostat na reguláciu tepla v miestnostiach budovy. Bol vykonaný náter strechy prístavby, vymenené ríny a opravený komín. Zrenovovali sa lavičky na školskom dvore výmenou dosiek a obnovou náterov. Obe triedy boli vymaľované.

**Oblasť materiálno-technická**

Z dôvodu nedostatku finančných prostriedkov na prevádzku školy boli zrealizované iba nevyhnutné nákupy na zlepšenie materiálno-technického vybavenia školy.

Do počítačovej učebne v budove školy na Hurbanovej ulici bolo zakúpených 5 PC. Pre potreby výchovno-vzdelávacieho procesu v budove na Moyzesovej ulici bol zakúpený televízor a laminátor, pre žiakov variantu C tablet.

Pre potreby ZŠ s MŠ bol zakúpený laminátor, konvektor, rýchlo varná kanvica , drobný materiál.

**Personálna oblasť**

Profesijný rozvoj pedagogických zamestnancov sa riadil vypracovaným a schváleným Ročným plánom kontinuálneho vzdelávania. Plán bol zameraný na potreby školy a individuálne potreby PZ. Plán sa plnil čiastočne. Aj napriek prihláškam na jednotlivé druhy vzdelávania neboli PZ pozvaní. Dvaja PZ navštevovali študijný program v študijnom odbore špeciálna pedagogika. Jedna učiteľka končí štúdium v októbri 2019 a AU pokračuje v štúdiu v školskom roku 2019/20.

1. **Oblasti, v ktorých škola dosiahla dobré výsledky a oblasti, v ktorých sú nedostatky:**

Aj v tomto školskom roku škola úspešne zorganizovala podujatia ako Lukostrelecký deň, Dielne zručností, Môj priateľ počítač. O spomínané podujatia je záujem z ostatných ŠZŠ z blízkeho okolia.

Podujatie Lukostrelecký deň prispelo k rozvoju pohybových kompetencií žiakov, prevencii obezity a podpore zdravého životného štýlu.

Podujatie Dielne zručnosti vedie k rozvíjaniu jemnej motoriky, manuálnych zručností potrebných pre ďalšie vzdelávanie žiakov so ŠVVP a najmä ich uplatnenie v praktickom živote. Tento ročník bol zameraný na prácu s drobným materiálom a podporu kreativity žiakov.

Podujatie Môj priateľ počítač sa uskutočnilo na tému „Povedzme šikane nie – Usmiata škola“ a bolo zamerané na priateľstvo, toleranciu , vzájomný rešpekt a pozitívnu klímu v škole. Zároveň prispelo aj k rozvoju digitálnych kompetencií zúčastnených žiakov.

Žiaci našej školy sa zúčastňujú podujatí organizovaných Krajskou knižnicou v Žiline, ktoré prispievajú k záujmu žiakov o literatúru a rozvoju ich čitateľskej gramotnosti. Sú realizované v rámci Týždňa slovenských knižníc, Medzinárodného dňa školských knižníc, Medzinárodného týždňa vzdelávania, Dňa detskej knihy, ...

Niektoré podujatia sa realizujú v škole. Prispievajú k spestreniu výchovno-vzdelávacieho procesu. Uskutočňujú sa pri príležitosti významných dní v roku ako: Svetový deň potravy, Svetový deň duševného zdravia, Medzinárodný deň mlieka, Svetový deň bez tabaku. Cieľom podujatí je zdravý životný štýl, zdravá výživa .

Aktivitami ako Svetový deň vody, Deň Zeme, Prevencia požiarov vedieme žiakov k ochrane človeka a prírody. Našou snahou je, aby žiaci prírodné zdroje chránili a uvedomili si, že nie sú nevyčerpateľné. Snažíme sa ísť osobným príkladom.

Rodinnú výchovu a dobrú spoluprácu rodiny so školou podporujeme organizovaním spoločných podujatí so zákonnými zástupcami žiakov a to napr.: Posedenie pri jedličke, Deň matiek, školský výlet . Pre nedostatok finančných prostriedkov OZ sme nemohli zrealizovať spoločný školský výlet. Z toho dôvodu triedni učitelia realizovali výlety do blízkeho okolia Žiliny. Niektorých výletov sa zúčastnili aj zákonní zástupcovia žiakov.

Silnou stránkou školy je dosahovanie výborných výchovno-vzdelávacích výsledkoch čoho dôkazom je úspešné umiestnenie žiakov do OU.

Organizačná zložka ZŠ s MŠ pri z. z. organizuje obľúbené aktivity podľa vopred vypracovaného plánu. Takými aktivitami sú napr.: Písanie listov seniorom pri príležitosti Medzinárodného dňa seniorov, jazykové olympiády, kvíz Vševedko pre žiakov I. stupňa ZŠ, súťaž v tvorbe moderných rozprávok pri príležitosti Mesiaca knihy, Keby som bol kráľom - súťaž v tvorbe vlastných literárnych žánrov, maratón v spoločenských hrách.

Nedostatkom školy je absencia telocvične v oboch budovách organizačnej zložky ŠZŠ. Tento nedostatok sa snažíme riešiť inými formami pohybu - využívaním posilňovacích zariadení, pohybom a pobytom vonku, alternatívnymi formami športovania - lukostreľba.

1. **Výsledky úspešnosti školy pri príprave na výkon povolania a uplatnenie žiakov na pracovnom trhu:**

Pedagogickí zamestnanci školy, prostredníctvom výchovno-vzdelávacieho procesu a organizovaním vhodných aktivít a podujatí, systematicky vedú žiakov k potrebe ďalšieho vzdelávania a následného uplatnenia na trhu práce. Nemalé úsilie vynakladá aj výchovný poradca, ktorý pôsobí na zákonných zástupcov žiakov a presviedča ich o potrebe ďalšieho vzdelávania ich dieťaťa pre praktické uplatnenie. V tomto školskom roku sa, okrem jednej žiačky, umiestnili všetci končiaci žiaci v OU a PŠ.

**2a) Psychohygienické podmienky výchovy a vzdelávania:**

 Vedenie školy vynakladá nemalé úsilie na skvalitnenie psychohygienických

 podmienok školy, podľa finančných možností prevádzkového normatívu, aj tým,

 že neustále zlepšuje priestorové a materiálno-technické vybavenia budov školy.

1. **Voľno časové aktivity školy:**

Lukostrelecký krúžok pracoval aj  školskom roku 2018/2019. Jeho cieľom je rozvoj vlastnosti osobnosti , sociálnych a osobnostných kompetencií žiakov, ale najmä  zmysluplné využitie voľného času žiakov, čím prispievame ku prevencii nevhodných prejavov v ich správaní. Výsledky činnosti krúžku boli prezentované počas Lukostreleckého dňa organizovaného pre ostatné ŠZŠ.

1. **Spolupráca školy s rodičmi, poskytovanie služieb žiakom a rodičom:**

Výsledkom dobrej spolupráce školy so zákonnými zástupcami je ich účasť na mnohých podujatiach organizovaných školou. Aktívne sa zapájajú do ich realizácií. Rodičia sa často s dôverou obracajú na zamestnancov školy pri riešení ich súkromných záležitostí. Najmä učitelia I. stupňa a variantu C sa denne stretávajú so zákonnými zástupcami, vymieňajú si informácie o dieťati.

Škola im pomáha aj pri riešení sociálnej situácie a to prostredníctvom písomného styku s rôznymi úradmi.

Občianske združenie pri škole zriadilo samostatný účet na pomoc a podporu žiakov zo sociálne znevýhodneného prostredia. Slúži na čerpanie dotácie štátu na zabezpečenie ich stravy a školských potrieb v rámci výchovno-vzdelávacieho procesu.

1. **Vzájomné vzťahy medzi školou a deťmi, žiakmi a ďalšími osobami:**

Pedagogickí zamestnanci školy vytvárajú priestor žiakom, ich zákonným zástupcom na vyjadrenie svojich názorov, pocitov a potrieb. Sú otvorení vzájomnej komunikácii a svojim správaním dokazujú , že sú ochotní v prípade potreby pomôcť. Dôkazom toho je prejav dôvery, spokojnosti a otvorenosti zákonných zástupcov a žiakov voči všetkým zamestnancom školy.

Škola spolupracuje s MÚ v Žiline, ÚPSVaR v Žiline a jeho jednotlivými oddeleniami, políciou a ošetrujúcimi lekármi žiakov.

V snahe efektívne vynakladať finančné prostriedky spolupracuje škola s Okresným súdom v Žiline, ktorý zasiela na účet občianskeho združenia financie, ktoré sú , okrem iného, využité aj na financovanie vedenia účtu pre žiakov zo sociálne znevýhodneného prostredia ako aj na registráciu OZ potrebnú pre jeho ďalšiu činnosť.

 Správu vypracovala: Mgr. Helena Brežná, riaditeľka školy